- Det blir ikke julestemning av at en kvinne kommanderer en beruset ansatt til sex, sier NRK-sjef Thor Gjermund Eriksen.

Har du gledet deg til «Grevinnen og hovmesteren»?

Da har du gjort det forgjeves.

For NRK har mottatt massive protester fra ulike grupper før visningen av det tradisjonelle stykket lille julaften, og har nå tatt det ut av sendeplanen.

Toppledelsen i Kristelig Folkeparti (Krf) jubler over avgjørelsen.

– Vi kan ikke være bekjent av at det er fyll og sexpress julen skal handle om. Tenk på barna, sier nestleder Olaug Bollestad.

LES OGSÅ: Mann (52) var ikke idiot på julebord

Bollestad, sendte i forrige uke en liste til rikskringkastingen der flere åpenbare og alvorlige synder i «Grevinnen og hovmesteren» ramses opp.

1. I løpet av 18 minutter drikker mannen over 20 enheter med alkohol. Han spiser ingenting.

2. Kvinnen drikker bare seks enheter med alkohol, men hun ser personer som ikke er der, så det er bare å anta at pillemisbruket er stort.

3. Men resten av verden har vendt seg mot bruk av pels, er nettopp pels og døde dyr helt sentralt i stykket.

4. Kvinnen er sjef i huset. Mannen tar kvinnens plass. Dette bidrar til å forvirre barns oppfatning av de tradisjonelle kjønnrollemønstrene.

5. Det flørtes uhemmet, spesielt mot slutten av stykket, selv om mannen og kvinnen ikke er gift. Hun er i tillegg mannens arbeidsgiver, og utøver med dette et press vi kjenner fra den siste tids trakasseringssaker.

– Vi lytter til våre seere og til våre politikere, og har allerede begynt innspilling av en egen, mer moderne variant av «Grevinnen og hovmesteren», sier kringkastingssjef Thor Gjermund Eriksen.

LES OGSÅ: VY tar over ambulansetjenesten i Nord-Norge

I 2019 vil TV-seerne få servert en økologisk variant der skinnfellen er skiftet ut med et hampteppe og drikkevarene er flere varianter av urte-te.

– Grevinnen skal spilles av Sissel Kyrkjebø og hovmesteren av Jonas Gahr Støre. Det blir samtaler og dialog, sier Eriksen.

– Ikke noe «same procedure as every year..»?

– Nei. De går hjem til sine respektive ektefeller klokken 21.30. Med brodder og refleks.